钦定古今图书集成/明伦汇编/官常典/第276卷 > 罗喻义
## 钦定古今图书集成/明伦汇编/官常典/第276卷 > 罗喻义

按《明外史》本传：“喻义，益阳人。万历四十一年进士。改
庶吉士，授检讨。请假归。天启初，还朝。历官谕德，直经
筵。六年，擢南京国子祭酒。诸生欲为魏忠贤建祠，喻
义惩其倡者，乃已。忠贤党辑东林籍贯湖广二十人以喻义为首。庄烈帝嗣位，召拜礼部右侍郎，协理詹
事府。寻充日讲官，教习庶吉士。崇祯三年，进左侍郎”，
直讲如故。喻义性严冷，闭户读书，不轻接一客。后见
中外多故，将吏不习兵，锐意讲武事，推《演阵图》献之
朝。帝为褒纳。以时方用兵，而督抚大吏不立军府，财
用无所资。因言：“武有七德，丰财居其一。正饷之外，宜
别立军府，朝廷勿预知。飨士赏功，购敌皆取给。”于是
又极陈车战之利。帝下军府议于所司，令喻义自制
战车。喻义复上言按亩加泒之害，而以战车营造职
在有司，不肯奉诏。帝不悦，疏遂不行。明年九月进讲
《尚书》，撰《布昭圣武讲义》，中及时事，“有左右之者不得
其人”，语，颇伤执政。末陈祖宗大阅之规，京营之制，冀
有所兴革。呈稿，政府温体仁不怿，使正字官语喻义，
令改喻义造阁中，隔扉诮体仁。体仁怒，上言：“故事，惟
经筳进规多于正讲，日讲则正多规少。今喻义以日
讲而用经筵之制，及令删改，反遭其侮，惟圣明裁察。”
遂下吏部议。喻义《奏辨》曰：“讲官于正文外，旁及时事，
亦旧制也。臣展转敷陈，冀少有裨益。体仁促臣删去，
臣成之数日，去之片时，诚恐愚忠不获上达，致忤辅
臣。今稿草具在，望圣明省览。”吏部尚书闵洪学希体
仁指，议革职闲住，可之。喻义雅负时望，为体仁所倾，
士论交惜。濒行乞恩，请乘传，帝亦报可。家居十年卒。
福王时，谥文介。